Northcliff is 'n welgestelde en eksklusiewe voorstad van Johannesburg, Suid-Afrika. Die voorstad is geleë op Northcliffrif, wat aan die een kant 'n uitsig bied oor die sentrale sakegebied en aan die ander kant van die boomryke noordelike voorstede. Northcliff se groot wonings is teen 'n steil helling van die heuwel geleë en grens aan die Randburgse voorstede Fairland, Blackheath, Cresta en Berario. Onlangs is daar strate met toegangsbeheer afgesper om meer sekuriteit en eksklusiwiteit aan inwoners van Northcliff te bied. Northcliff is geleë in streek B van die Stad Johannesburg Metropolitaanse Munisipaliteit. Die woonbuurt is uitgelê op 'n gedeelte van die plaas genaamd Waterval op die ou Witwatersrand. Dit is op 3 Oktober 1934 gestig en genoem na die noordelike rif. Northcliffrif (ook bekend as Aasvoëlkop vanweë die kranse wat deur hierdie roofvoëls bewoon was voordat dit verstedelik is) word al meer as 250 000 jaar lank deur mense bewoon. Op 1807 meter is die rif die tweede hoogste punt in Johannesburg, een meter laer as die Observatory-heuwel. Dit het drie plantegroeisones en word deur baie verskillende diere bewoon.